*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 5ης Απριλίου 1988

η οποία επιτρέπει σε ορισμένα κράτη μέλη να προβλέψουν παρεκκλίσεις από ορισμένες διατάξεις της οδηγίας 77/93/ΕΟΚ σχετικά με τις πατάτες για ανθρώπινη κατανάλωση καταγωγής Κούβας

(Τα κείμενα στη γαλλική και ολλανδική γλώσσα είναι τα μόνα αυθεντικά)

(88/223/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία του Συμβουλίου 77/93/ΕΟΚ της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 87/298/ΕΟΚ (2), και ιδίως το άρθρο 14 παράγραφος 3,

τα αιτήματα που υπέβαλαν το Βέλγιο, το Λουξεμβούργο, και οι Κάτω Χώρες,

Εκτιμώντας:

ότι σύμφωνα με τις διατάξεις της οδηγίας 77/93/ΕΟΚ, οι κόνδυλοι πατάτας, εκτός από αυτούς που έχουν επίσημα πιστοποιηθεί σαν πατάτες για σπορά σύμφωνα με άλλες κοινοτικές διατάξεις, καταγωγής τρίτων χωρών που δεν ανήκουν στην Ευρώπη, δεν μπορούν, κατ' αρχήν, να εισαχθούν στην Κοινότητα επειδή υπάρχει κίνδυνος εισαγωγής εξωτικών ασθενειών της πατάτας οι οποίες δεν είναι γνωστές στην Κοινότητα·

ότι, εντούτοις, στο άρθρο 14 παράγραφος 3 της εν λόγω οδηγίας προβλέπονται παρεκκλίσεις από τον κανόνα αυτό, υπό την προϋπόθεση ότι έχει αποδειχθεί ότι δεν υπάρχει κίνδυνος διάδοσης επιβλαβών οργανισμών·

ότι η παραγωγή πρώιμης πατάτας για ανθρώπινη κατανάλωση στην Κούβα, από σπόρους πατάτας προς φύτευση οι οποίοι παρέχονται από τα κράτη μέλη, αποτελεί καθιερωμένη πρακτική· ότι ένα τμήμα του εφοδιασμού της Κοινότητας με πατάτες για ανθρώπινη κατανάλωση προέρχεται από εισαγωγές του προϊόντος αυτού από την Κούβα·

ότι, σύμφωνα με πληροφορίες από την Κούβα και οι οποίες συλλέγησαν στη χώρα αυτή, απεδείχθη ότι οι πατάτες είναι δυνατόν να καλλιεργούνται στην Κούβα υπό τις κατάλληλες υγειονομικές συνθήκες και ότι, προς το παρόν, δεν υπάρχουν πηγές μόλυνσης από εξωτικές ασθένειες της πατάτας· ότι, επιπλέον, η Κούβα εφαρμόζει ικανοποιητικές υγειονομικές και ποιοτικές προδιαγραφές στην παραγωγή πατάτας και ότι, σε ό,τι αφορά τουλάχιστον τις πατάτες που προέρχονται από σπόρους πατάτας προς φύτευση οι οποίοι παρέχονται από την Κοινότητα, δεν πρόκειται να εισαχθούν στην Κοινότητα άγνωστες εξωτικές ασθένειες της πατάτας·

ότι, εντούτοις, σε ό,τι αφορά ιδίως το σύστημα ελέγχου που εφαρμόζεται μετά τη συγκομιδή στις πατάτες οι οποίες προορίζονται για την Κοινότητα, θα πρέπει να πραγματοποιούνται έτσι ώστε να λαμβάνεται σίγουρα υπόψη η ιδιαίτερη ανησυχία της Κοινότητας·

ότι, συμπεραίνεται κατά συνέπεια, βάσει των διαθέσιμων πληροφοριών, ότι δεν υπάρχει κίνδυνος διάδοσης επιβλαβών οργανισμών εφόσον πληρούνται ορισμένοι ειδικοί και τεχνικοί όροι · ότι οι πατάτες εισάγονται σε τέτοια εποχή που δεν μπορούν να επηρεάσουν την υγειονομική κατάσταση της πατάτας που παράγεται στην Κοινότητα·

ότι, έχει ήδη επιτραπεί στα κράτη μέλη που το εζήτησαν, με την απόφαση του Συμβουλίου 87/306/ΕΟΚ (3), να εισάγουν πατάτες για κατανάλωση καταγωγής Κούβας, υπό τους ειδικούς και τεχνικούς όρους, κατά την περίοδο του 1987· ότι, ωστόσο, δεν πρέπει να γίνει χρήση αυτής της άδειας·

ότι, πρέπει να επιτραπεί και πάλι στα κράτη μέλη τα οποία το ζητούν, να προβλέψουν παρεκκλίσεις όσον αφορά τις πατάτες για κατανάλωση καταγωγής Κούβας, υπό τους προαναφερόμενους ειδικούς και τεχνικούς όρους, για την επόμενη συγκομιδή πρώιμης πατάτας· ότι το καθεστώς αυτό θα επανεξεταστεί, ανάλογα με τα αποτελέσματα της παρακολούθησης που θα γίνεται επί του συστήματος ελέγχου που εφαρμόζεται μετά τη συγκομιδή·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Επιτρέπεται στο Βέλγιο, το Λουξεμβούργο και τις Κάτω Χώρες να προβλέψουν, υπό τους όρους που καθορίζονται στην παράγραφο 2 του παρόντος άρθρου, παρεκκλίσεις από το άρθρο 4 παράγραφος 1, σχετικά με τις απαγορεύσεις που αναφέρονται στο τμήμα Α σημείο 9 στοιχείο α) του παραρτήματος ΙΙΙ της οδηγίας 77/93/ΕΟΚ σχετικά με πατάτες για ανθρώπινη κατανάλωση καταγωγής Κούβας, προκειμένου να τις διαθέτουν στο εμπόριο είτε εντός της επικρατείας τους είτε μεταξύ τους.

2. Πρέπει να πληρούνται οι ακόλουθοι ειδικοί όροι:

α) να είναι πατάτες προοριζόμενες για ανθρώπινη κατανάλωση·

β) να είναι είτε άγουρες πατάτες, δηλαδή πατάτες «χωρίς φύτρα » με μαλακό φλοιό, είτε πατάτες που έχουν υποστεί επεξεργασία ώστε να εμποδιστεί η ικανότητά τους προς βλάστηση·

γ) πρέπει να έχουν καλλιεργηθεί στην επαρχία «Pinar del Rio»·

δ) να ανήκουν σε ποικιλίες των οποίων οι σπόροι πατάτας προς φύτευση έχουν εισαχθεί στην Κούβα μόνο από τα κράτη μέλη·

ε) να είναι απευθείας απόγονοι σπόρων πατάτας προς φύτευση που είναι επίσημα πιστοποιημένοι το 1987 ως «βασικοί σπόροι προς φύτευση» ή «πιστοποιημένοι σπόροι προς φύτευση» στα κράτη μέλη που προμηθεύουν την Κούβα ή είναι απευθείας απόγονοι απογόνων σπόρων πατάτας προς φύτευση, που έχουν πιστοποιηθεί επίσημα το 1986, εάν οι απόγονοι αυτοί έχουν παραχθεί στην επαρχία «Pinar del Rio» και χαρακτηρίστηκαν ως σπόροι πατάτας προς φύτευση σύμφωνα με τους κανόνες που ισχύουν στην Κούβα·

στ) να καλλιεργούνται είτε σε γεωργικές εκμεταλλεύσεις στις οποίες κατά τα τελευταία πέντε χρόνια δεν έχουν καλλιεργηθεί πατάτες που ανήκουν σε ποικιλίες άλλες από αυτές που καθορίζονται στο στοιχείο δ) είτε, σε περίπτωση κρατικών γεωργικών εκμεταλλεύσεων, σε αγροτεμάχια που είναι απομονωμένα από αυτά στα οποία έχουν καλλιεργηθεί κατά τα τελευταία πέντε χρόνια πατάτες άλλες από αυτές που καθορίζονται στο στοιχείο δ) ·

ζ) τα μηχανήματα που χρησιμοποιούνται προορίζονται αποκλειστικά γι' αυτές ή έχουν απολυμανθεί κατάλληλα μετά από κάθε χρήση για άλλους σκοπούς·

η) δεν αποθηκεύονται σε αποθήκες στις οποίες έχουν αποθηκευθεί πατάτες που ανήκουν σε άλλες ποικιλίες από αυτές που καθορίζονται στο στοιχείο δ)·

θ) είναι απαλλαγμένες από χώμα, με ποσοστό ανοχής 0,5 % κατά βάρος, και δεν φέρουν φύλλα και άλλα φυτικά υπολείμματα·

ι) ο οργανισμός φυτικής προστασίας της Κούβας πρέπει να έχει προβεί σε δειγματοληψία σύμφωνα με τις διεθνείς προδιαγραφές και να έχει διαπιστώσει, με επίσημη εξέταση, ότι οι ανοχές για τους κονδύλους με ελαττώματα είναι αυτές που εφαρμόζονται στην ποιοτική κατηγορία Ι στην Κούβα σύμφωνα με το παράρτημα Ι και φθάνουν σε 4,5 % κατ' ανώτατο όριο, του αριθμού των κονδύλων για όλα τα ελαττώματα και σε 2 % του αριθμού των κονδύλων για όλα τα ελαττώματα με εξαίρεση το πρασίνισμα της πατάτας, τους τύπους με ανώμαλο μέγεθος και την ανάμειξη των ποικιλιών, με την επιφύλαξη ότι οι πατάτες είναι απαλλαγμένες από κάμπιες, νύμφες ή τέλεια έντομα που εισχωρούν και προσβάλλουν την πατάτα · επίσης, θα πρέπει να τηρούν αυτές τις ανοχές και σε άλλες εξετάσεις που διεξάγονται από άλλους οργανισμούς για άλλους σκοπούς·

ια) συσκευάζονται:

- είτε σε καινούριους σάκους,

- είτε σε εμπορευματοκιβώτια που έχουν απολυμανθεί κατάλληλα· σε κάθε σάκο ή εμπορευματοκιβώτιο επικολλάται επίσημη ετικέτα που αναγράφει τις πληροφορίες που καθορίζονται στο παράρτημα ΙΙ ·

ιβ) το πιστοποιητικό φυτοϋγειονομικού ελέγχου που απαιτείται σύμφωνα με το άρθρο 12 παράγραφος 1 στοιχείο β) της οδηγίας 77/93/ΕΟΚ, πρέπει να αναφέρει:

- κάτω από τον τίτλο «Απολύμανση ή/και απολυμαντική αγωγή», όλες τις πληροφορίες που αφορούν τις δυνατές αγωγές που αναφέρονται στο στοιχείο β) δεύτερη δυνατότητα ή/και στο στοιχείο ια) δεύτερη περίπτωση,

- κάτω από τον τίτλο «Συμπληρωματική δήλωση»:

- το όνομα της ποικιλίας,

- τον αριθμό αναγνώρισης ή το όνομα της γεωργικής εκμετάλλευσης στην οποία καλλιεργήθηκαν οι πατάτες και τη διεύθυνσή τους,

- ένδειξη που επιτρέπει την αναγνώριση της παρτίδας σπόρων που χρησιμοποιήθηκε σύμφωνα με το στοιχείο ε),

- τα αποτελέσματα του ελέγχου για την παρουσία πατατών με ελαττώματα σύμφωνα με το στοιχείο ι),

ιγ) οι προϋποθέσεις που προβλέπονται στα στοιχεία β) και θ) έως ιβ) πρέπει να έχουν ελεχθεί από επιθεωρητή που αποστέλλεται κατόπιν αιτήσεως της Επιτροπής· ο έλεγχος θα πρέπει να πιστοποιείται από τον ίδιο στο επίσημο πιστοποιητικό φυτοϋγειονομικού ελέγχου που αναφέρεται στο στοιχείο ιβ)·

ιδ) κατά την άφιξή τους, οι πατάτες ελέγχονται από το κράτος μέλος εισαγωγής προκειμένου να εξακριβωθεί αν πληρούνται οι απαιτήσεις που ορίζονται στο στοιχείο ι)· γίνεται δεκτή μια επιπλέον ανοχή 0,5 % του αριθμού κονδύλων για υγρά σήψη· αντίγραφο κάθε επίσημου πιστοποιητικού φυτοϋγειονομικού ελέγχου διαβιβάζεται στην Επιτροπή·

ιε) κατά την άφιξη, το κράτος μέλος εισαγωγής προβαίνει σε δειγματοληψία 400 κονδύλων για κάθε 50 τόνους εισαγόμενης πατάτας, προκειμένου να διενεργηθεί κατάλληλη δοκιμή για την παρουσία επιβλαβών οργανισμών. Οι εν λόγω επιβλαβείς οργανισμοί και οι λεπτομέρειες του ελέγχου καθορίζονται σε συμφωνία με τις οργανώσεις φυτοπροστασίας των κρατών μελών.

Άρθρο 2

1. Η ισχύς της άδειας, που χορηγείται σύμφωνα με το άρθρο 1, λήγει στις 5 Απριλίου 1988 με την επιφύλαξη ορισμένων περιθωρίων τα οποία μπορεί να καθοριστούν από την οργάνωση φυτοπροστασίας του εκάστοτε κράτους μέλους για λόγους απροβλέπτων καθυστερήσεων κατά την άφιξη. 2. Η άδεια ανακαλείται σε περίπτωση που αποδειχθεί ότι οι όροι που καθορίζονται εν προκειμένω δεν επαρκούν για να παρεμποδίσουν την εισαγωγή επιβλαβών οργανισμών ή δεν έχουν τηρηθεί.

Άρθρο 3

Τα ενδιαφερόμενα κράτη μέλη κοινοποιούν στην Επιτροπή και στα άλλα κράτη μέλη τις εθνικές διατάξεις δυνάμει των οποίων χρησιμοποιούν τις άδειες που παρέχονται σύμφωνα με το άρθρο 1.

Άρθρο 4

Η παρούσα απόφαση απευθύνεται στο Βασίλειο του Βελγίου, το Μεγάλο Δουκάτο του Λουξεμβούργου και το Βασίλειο των Κάτω Χωρών.

Βρυξέλλες, 5 Απριλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 151 της 11. 6. 1987, σ. 1.

(3) ΕΕ αριθ. L 153 της 13. 6. 1987, σ. 41.

ΠΑΡΑΡΤΗΜΑ Ι

Ανοχές για τους κονδύλους με ελαττώματα που ισχύουν στην Κούβα για την ποιοτική κατηγορία Ι

(άρθρο 1 παράγραφος 2 στοιχείο ι))

1.2 // // // Τύπος ελαττώματος

// Κόνδυλοι (%) // // // Κύρια ελαττώματα // // Σοβαρή ζημία από μηχανικά αίτια // 1,0 // Ζημία προκαλούμενη από ασθένειες (Scab) // 0,5 // Πρασίνισμα // 2,0 // Υγρό σάπισμα (Wet rot) // 0,0 // Ξηρό σάπισμα ( Dry rot) // 0,5 // Δευτερεύοντα ελαττώματα // // Παρουσία χώματος // 0,5 // Ελαφρά ζημία από μηχανικά αίτια // 1,0 // Ζημία προκαλούμενη από έντομα // 1,0 // Ανώμαλο μέγεθος ανά εγκάρσια διάμετρο // 1,0 // Ανάμειξη ποικιλιών // 0,0 // //

ΠΑΡΑΡΤΗΜΑ ΙΙ

Απαιτούμενες πληροφορίες στις ετικέτες

(άρθρο 1 παράγραφος 2 στοιχείο ια))

1. Όνομα της αρχής που χορήγησε την ετικέτα.

2. Όνομα του οργανισμού εξαγωγής.

3. Ένδειξη «Πατάτες Κούβας για κατανάλωση».

4. Ποικιλία.

5. Επαρχία παραγωγής.

6. Διαστάσεις.

7. Δηλωμένο καθαρό βάρος.

8. Ένδειξη «Σύμφωνα με τις διατάξεις ΕΟΚ 1988».

9. Κανονική ή τυπωμένη σφραγίδα της οργάνωσης φυτοπροστασίας της Κούβας.